stanford-oval/wikipedia huggingface dataset:
רודני אלקלה
פעילות פלילית > המעבר לניו יורק

כדי להימנע ממעצר בעקבות תקיפתה של טלי שפירו, אלקלה עזב את קליפורניה ונרשם לאוניברסיטת ניו יורק תחת השם "ג'ון ברגר". בשנת 1971, אלקלה החל לעבוד בתור מדריך לילדים במחנה קיץ לאמנויות תחת השם "ג'ון בורגר". במהלך תקופה זו, אלקלה החל לעבוד בחברת הביטוח "Blue Cross Blue Shield Association (אנ')" (או בקיצור BCBSA) שם הוא חלק משרד עם הרוצח הסדרתי ריצ'ארד קוטינגהם (אנ'). אף אחד מהשניים לא ידע על טבעו האמיתי של האחר ולא קיים מידע המאשר את היכרותם המוקדמת טרם מעצרם.
פעילות פלילית > קורנליה קרילי

גופתה של קורנליה קרילי, שעבדה כדיילת אוויר בחברת טראנס וורלד איירליינס נמצאה בדירתה במנהטן ב-12 ביוני 1971 לאחר שנאנסה ונרצחה. אלקלה חנק אותה בעזרת גרביוני הניילון שלה והשאיר אותה למותה בדירתה ברחוב "427 East 83rd Street". משוער שקרילי הכירה את אלקלה בעת מעברה לדירה והאחרון הציע לה עזרה בסחיבת הרהיטים שלה. תיק הרצח של קרילי נשאר לא מפוענח עד לשנת 2011.
פעילות פלילית > זיהוי ומעצר

ה-FBI הוסיפה את אלקלה לרשימת עשרת הנמלטים המבוקשים ביותר על ידי ה-FBI בתחילת שנת 1971. מספר חודשים לאחר מכן, שני ילדים שלקחו חלק במחנה הקיץ בו אלקלה עבד כמדריך ראו את כרזת המבוקש שלו בסניף דואר ודיווחו עליה ל-FBI. אלקלה נעצר והוסגר לקליפורניה. באותה העת, משפחת שפירו העתיקה את מגוריה למקסיקו וסירבו לאפשר לטלי להעיד במשפטו של אלקלה. מכיוון שהרשויות סירבו להרשיעו באונס וניסיון רצח בעקבות היעדר עדת המפתח שלהן (שפירו), אלקלה הורשע בהתעללות בילדים ועונשו הוקצב לשלוש שנים. אלקלה שוחרר ממאסרו מוקדם ב-1974 לאחר שריצה 17 חודשים (שנה וחמישה חודשים) ממאסרו. פחות מחודשיים לאחר שחרורו, אלקלה נעצר בשנית לאחר שתקף נערה בת 13 שבבית המשפט זוהתה כ-"ג'ולי ג'יי". הנערה סיפרה שאלקלה תקף אותה לאחר שהציע לה טרמפ לבית הספר. אלקלה שוחרר מוקדם בשנית בשנת 1976 לאחר שריצה שנתיים במאסר.[דרוש מקור]
פעילות פלילית > אלן ג'יין הובר

לאחר שחרורו השני של אלקלה מהכלא בשנת 1977, שירותי המבחן של לוס אנג'לס אישרו בצעד חסר תקדים לאלקלה לעבור להתגורר בניו יורק (למרות החשש שיברח). חוקרי מקרים קרים (Cold case (אנ')) מאמינים ששבוע לאחר חזרתו לניו יורק, אלקלה רצח את אלן ג'יין הובר בת ה-23, שהייתה בתו של בעל מועדון לילה בשם הרמן הובר ונכדתם של דין מרטין וסמי דייוויס ג'וניור. הובר נראתה בפעם האחרונה בדירתה בניו יורק ב-15 ביולי 1977. בדיקה ביומן הפגישות שלה מצאה שהובר הייתה אמורה להיפגש באותו היום עם אדם בשם "ג'ון ברגר".[דרוש מקור]
מאוחר יותר באותה השנה, ה-FBI עודכנו שאלקלה נעצר טרם רצח טלי שפירו בניו המפשייר. במהלך חקירתו, אלקלה הודה שהוא הכיר את הובר, אך הרשויות לא יכלו לעצור אותו מכיוון שהם לא מצאו את גופתה. בסופו של דבר, שאריות מגופתה התגלו תחת אבנים גדולות בגבעה המשקיפה לנהר ההדסון, סמוך למוזיאון "John D. Rockefeller Estate (אנ')", שם דוגמנית מתחילה סיפרה שאדם בשם "ברגר" צילם תמונות שלה.
פעילות פלילית > המעבר ללוס אנג'לס

בשנת 1978 אלקלה עבד לזמן קצר בעיתון הלוס אנג'לס טיימס כסדר ובמהלך עבודתו הוא ראויין על ידי צוות תקיפה שניסה ללכוד את החונקים ממורד הגבעה (אנ'). אף על פי שאושר שאלקלה הוא לא החונק, הוא נעצר ונאסר לתקופה קצרה בעקבות אחזקת קנאביס. במהלך אותה התקופה, אלקלה שכנע מאות גברים ונשים צעירים שהוא צלם אופנה מפורסם וצילם אותם כדי להגדיל את "תיק העבודות" שלו. עובדת נוספת בטיימס סיפרה שאלקלה נהג להציג את התמונות שצילם לחבריו לעבודה ואמרה בראיון: "חשבתי שזה היה מוזר, אבל הייתי צעירה; לא ידעתי כלום. כששאלתי למה הוא צילם את התמונות, הוא ענה שהאמהות שלהם ביקשו ממנו. אני זוכרת שהבנות היו עירומות".[דרוש מקור] אחת הנשים סיפרה בראיון: "הוא אמר שהוא מקצוען, אז בראשי אני פשוט דגמנתי עבורו. "תיק העבודות" כלל בתוכו גליונות על גבי גליונות של תמונות של נערים מתבגרים עירומים". רוב התמונות היו מיניות ורוב המצולמים טרם זוהו. המשטרה חששה שחלק מהמצולמים הם קורבנות של תיקים שלא פוענחו.
פעילות פלילית > ההשתתפות במשחק הדייטים

בשנת 1978 אלקלה השתתף בתוכנית הריאליטי "משחק הדייטים" שאותה הנחה ג'ים לאנג (אנ'). לאנג תיאר בתוכנית את אלקלה כ-"צלם מצליח. בין צילום לצילום תמצאו אותו צונח או רוכב על אופנוע". מתמודד נוסף בתוכנית תיאר את אלקלה כ-"אדם נורא מוזר עם דעות ביזאריות".[דרוש מקור] אלקלה ניצח בתוכנית וזכה בדייט עם הרווקה, שריל בראדשו שסירבה לצאת איתו מכיוון שהיא חשבה שהוא "מפחיד". הפרופילאי הפלילי פאט בראון (אנ') הסיק שאלקלה רצח שלוש נשים לאחר זכייתו בתוכנית ותיאר את הסירוב מבראדשו כגורם מדרבן. בראיון בראון אמר: "אף אחד לא ידע מה עובר בראשו. זה משהו שהוא לא קיבל בהבנה. פסיכופתים לא מסתדרים עם דחייה, הם חושבים שמשהו לא בסדר באישה: "היא משחקת בי, היא מעמידה פנים שהיא קשה להשגה. היא פשוט רצתה לחיות".[דרוש מקור]
פעילות פלילית > מסע הרצח בקליפורניה

ב-9 בנובמבר 1977 אלקלה רצח את ג'יל טרי ברקומב, נערה בת 18 שהתגוררה בעיר אוניאדה (אנ') במדינת ניו יורק ונפטר מגופתה בדרך עפר סמוך למלהולנד דרייב. ברקומב נמצאה כשהיא קשורה ועירומה מהמותניים ומטה. על גופתה נמצאו סימנים של אלימות מינית, היא נחנקה בעזרת חבל כחול ועל גופתה נמצאו סימני אלימות. על השד הימני שלה נמצאו שלושה סימני נשיכה. במקור, הרשויות חשבו שברקומב הייתה הקורבן של החונקים ממורד הגבעה, אך שללו השערה זו לאחר מעצרם של קנת' ביאנקי ובן דודו אנג'לו בואונו, שם השניים מעולם לא הודו ברצח ברקומב או הורשאו בעקבותיו.
ב-16 בדצמבר 1977, גופתה של אחות בשם ג'ורג'יה מארי ויקסטד בת ה-27 התגלתה בביתה שבמאליבו. היא נראתה לאחרונה בזמן שהסיעה אחות אחרת בשם ברברה גייל לביתה לאחר בילוי בפאב. לאחר שלא הגיעה לעבודתה יום לאחר מכן, גייל ושאר צוות העובדים דיווחו עליה כנעדרת. המשטרה פשטה על ביתה של ויקסטד וגילו שהוא נפרץ ואת גופתה העירומה של ויקסטד בחדר השינה לאחר שנחנקה על ידי גרביונים. ויקסטד הותקפה מינית, גולגולותה רוסקה ואיברי מינה הושחתו. תובעים בבית המשפט השתמשו ב-DNA וטביעת יד שנמצאו בביתה של ויקסטד כדי להרשיע את אלקלה.
ב-24 ביוני 1978, גופתה של שרלוט לי לאמב בת ה-31 שעבדה בתור מזכירה בסנטה מוניקה נמצאה בחדר הכביסה שבבניין בו היא התגוררה באל סגונדו (אנ'), קליפורניה. לאמב הותקפה מינית, הוכתה, נחנקה בעזרת סוליה של נעל וידייה היו קשורות מאחורי גבה. ה-DNA שנמצא בזירת הרצח תאם לאלקלה וכן צמד עגילים שאוחסנו בחלל האחסון של אלקלה לאחר הרצחה של רובין קריסטין סמסון ב-1979 היו בעלי DNA שתאם לזה של לאמב.
ב-14 בפברואר 1979, אלקלה אסף את מוניק הוייט, טרמפיסטית בת 15 במחוז ריברסייד.[דרוש מקור] אלקלה הסיע את הוייט לדירתו, שם הוא אנס אותה. השניים נדדו לאזור הררי סמוך לעיר באנינג (אנ') בקליפורניה. עם הגיעם, אלקלה נהג לצלם את הוייט כשהיא לבושה בתחתונים וכן נהג לצלם את עצמו בזמן שהוא אונס אותה. אלקלה קשר את הוויט וסתם את פיה, לאחר מכן התעלל בה וביצע בה מעשי סדום. לבסוף, אלקלה רגם את ראשה של הוייט בעזרת אבן. הוייט נמלטה לאחר שאלקלה נכנס לשירותים בתחנת דלק והגישה תלונה במשטרה על אלקלה. אלקלה שוחרר בערבות בעזרת אמו.[דרוש מקור]
ב-13 ביוני 1979, ג'יל מארי פרנטאו בת ה-21 שעבדה כטכנאית מחשבים עזבה את עבודתה מוקדם כדי ללכת למשחק בייסבול. לאחר שלא שבה לעבודתה למחרת, המשטרה הלכה לדירתה שבברבנק ומצאו שהיא נפרצה. פרנטאו נמצאה מתה ועירומה על רצפת חדר השירותים בבית. היא הונחה יחד עם כרית מתחת לכתפייה. פרנטאו הותקפה מינית, הוכתה ולבסוף נחנקה. הרוצח שלה חתך את עצמו בטעות בשעה שטיפס דרך החלון. בדיקות מעבדה שבוצעו על כתמי הדם אישרו שהדם שייך לאלקלה. חברתה של פרנטאו, קת'רין בריאנט העידה שהיא ופרנטאו פגשו את אלקלה במועדון מספר פעמים קודם לכן.
רובין קריסטין סמסון, נערה בת 12 מהנטינגטון ביץ' נעלמה בזמן שרכבה על אופנייה מביתה לשיעור בלט ב-20 ביולי 1979. גופתה הנרקבת נמצאה כ-12 יום לאחר מכן במקום בשם "קניון סנטה אניטה (אנ')". סמסון הותקפה פיזית, נאנסה ונדקרה בסכין. חבר של סמסון סיפר למשטרה שאדם זר ניגש אליהם בחוף וביקש לצלם אותם. הבלשים יצרו קלסטרון של החשוד וקצין המבחן של אלקלה זיהה אותו. במהלך חיפוש בבית אמו של אלקלה במונטררי פארק (אנ'), המשטרה מצאה קבלה על שכירות של חלל אחסון על שמו של אלקלה בסיאטל. בתוך חלל האחסון, המשטרה מצאה את עגיליה של לאמב.
קורבנות נוספים אפשריים > צילומים לא מזוהים

במרץ 2010, מחלקות המשטרה בהנטינגטון ביץ' וניו יורק שחררו כ-120 תמונות שצולמו על ידי אלקלה במטרה לבקש את עזרת הציבור בזיהוי המצולמים, תוך תקווה לגלות האם המצולמים הם קורבנות נוספים. בנוסף לאותן התמונות שהופצו, כ-900 תמונות נוספות לא שוחררו לציבור מכיוון שלטענת המשטרה, הן היו מיניות מידי. במשך השבועות הראשונים לאחר הפצת התמונות, המשטרה דיווחה שכ-21 נשים הגיעו לאחר שזיהו את עצמן בתמונות. על פי המשטרה, "לפחות שישה משפחות האמינו שהן מזהות בתמונות אנשים שיקרים ללבן ונעלמו לפני שנים ומעולם לא נמצאו". אף אחת מהתמונות לא קושרה לתיק שקשור באנשים נעדרים או לתיק שעוסק ברצח לא מפוענח עד לשנת 2013. כ-110 תמונות עדיין מופיעות באתר האינטרנט של המשטרה בתקווה לגלות את זהות שאר המצולמים.
קורבנות נוספים אפשריים > מורגן רוואן

לאחר מותו של אלקלה בשנת 2021, מורגן רוואן בת ה-68 יצרה קשר עם סטיב הודל, אחד החוקרים שחקרו את תקיפתה של טלי שפירו וסיפרה שהיא הותקפה על ידי אלקלה ביולי 1968 בזמן שהייתה בת 16. רוואן טענה שבזמנו היא התגוררה בהוליווד והיא פגשה את אלקלה בזמן שהייתה במועדון לנוער ולאחר מכן עלתה לרכבו מכיוון שהאמינה שהוא ייקח אותה למסעדה. במקום זאת, אלקלה נהג לביתו שהיה קרוב למסעדה וסיפר לרוואן שהוא עורך שם מסיבה. כשהשניים הגיעו, אלקלה גרר את רוואן לחדר השינה שלו, נעל את הדלת ולאחר מכן הכה ואנס אותה. רוואן חולצה על ידי חברים ומכרים שפרצו לבית דרך החלון. אלקלה ברח ורוואן חולצה מהדירה.[דרוש מקור]
קורבנות נוספים אפשריים > פמלה למבסון

במרץ 2011, חוקרים ממחוז מארין (אנ') שבקליפורניה, צפונית לסן פרנסיסקו הצהירו שהם בטוחים שאלקלה אחראי לרצח פמלה ג'ין "פאם" למבסון ב-9 באוקטובר 1977, שנעלמה לאחר שנסעה לרציף הדייגים של סן פרנסיסקו כדי להיפגש עם אדם שהציע לצלם אותה. גופתה העירומה והמוכה נמצאה במחוז מארין בסמוך לשביל למטיילים. מכיוון שלא היה ביד החוקרים טביעות אצבע או DNA, אישומים מעולם לא הוגשו, אך המשטרה טענה שיש בידה מספיק הוכחות כדי לקשר את אלקלה לרצח.
קורבנות נוספים אפשריים > כריסטין טורונטון

בספטמבר 2016, אלקלה הואשם ברצח כריסטין רות' טורונטון בת ה-28. טורונטון ובן זוגה עזבו את משפחתה של טורונטון ועברו להתגורר בסן אנטוניו, טקסס. לאחר שהשניים נפרדו בבילוקסי (אנ'), מיסיסיפי ביוני 1977, היא נראתה לאחרונה שהיא מטיילת ולאחר מכן לא נשמע ממנה שוב. ב-2013, תמונה שהופצה על ידי המשטרה ובה נראית אישה בעלת שיער שחור שרוכבת על אופנוע ולבושה בחולצה צהובה זוהתה על ידי אחותה של טורונטון.
גופתה שלך טורונטון נמצאה במחוז סוויטוואטר (אנ'), ויומינג, לאורך כביש 80 ב-1982, אך לא זוהתה לפני 2015, אז אחותה של טורונטון העניקה למשטרה DNA להשוואה וזהותה של הגופה אומתה. אלקלה הודה שהוא צילם את התמונה, אך לא ברצח טורונטון, שהייתה בחודש השישי להריונה. טורונטון הייתה הקורבן הראשון שזוהה בעזרת התמונות שהמשטרה פרסמה ב-2010. אלקלה, שהיה בן 73 באותה העת, היה חולה מידי מכדי לעבור את הנסיעה מקליפורניה לויומינג כדי לעמוד למשפט.
מקרים נוספים

בשנת 2010, משטרת סיאטל כינתה את אלקלה "אדם מעורר עניין" (באנגלית: Person of interest) וניסתה לקשר אותו למספר מקרי רצח במדינת וושינגטון מכיוון שאלקלה נהג לשכור חלל אחסון בסיאטל, בו החוקרים מצאו תכשיטים ששייכים לשתיים מהקורבנות של אלקלה. מספר מקרים קרים נפתחו לחקירה מחדש בקליפורניה, ניו יורק, ניו המפשייר ואריזונה.
שרי אן גרינמן בת ה-20 נראתה לאחרונה בוואטרוויל (אנ'), וושינגטון ב-14 בספטמבר 1976 לאחר שחרורה מבית הכלא במחוז "דאגלס". תמונה שנמצאה בחלל האחסון של אלקלה הוצגה למשפחת גרינמן, אך הם הכחישו ששרי מופיעה בה.
אנטוינט ג'ין וויטאקר בת ה-13 הייתה תלמידה שהתגוררה בבית אומנה נראתה הולכת בחוץ עם גבר לא מזוהה בערב ה-9 ביולי 1977. גופתה נמצאה שבוע לאחר מכן כשהיא לבושה לחלוטין ונשענת על ידיה ורגליה בבית נטוש בלייק סיטי (אנ'), סיאטל. היא נדקרה למוות ולא נמצאו ראיות שמעידות שהיא נאנסה.
ב-17 בפברואר 1978, גופתה של ג'ויס פרנסין גאנט בת ה-17 נמצאה באזור לפיקניקים בסיווארד פארק (אנ'), סיאטל. היא הייתה עירומה ושכובה על פניה; גולגולותה רוסקה. בנוסף, היא הוכתה, נחנקה והותקפה מינית. גאנט, שסבלה ממוגבלות שכלית התפתחותית, התגוררה במשפחתון בקפיטול היל, סיאטל ונראתה לאחרונה כשהיא עוזבת את הבית כדי להיפגש עם גבר לא ידוע ב-16 בפברואר.
מותו

אלקלה נפטר מסיבות טבעיות כשהוא בן 77 בעודו ממתין להוצאתו להורג. אלקלה נפטר ב-24 ביולי 2021 בשעה 1:43 בלילה בבית החולים.
בתרבות הפופולרית

סרט ביוגרפי בשם "Dating Game Killer (אנ')" שבוים על ידי פיטר מדק (אנ') שודר בערוץ Investigation Discovery (אנ') ב-3 בדצמבר 2017. בנוסף, ב-3 בנובמבר 2022, סרט דוקומנטרי בן שלוש חלקים על אלקלה שודר.
בשנת 2023 הופץ הסרט "אשת השעה" שבוים על ידי אנה קנדריק (שגם מגלמת בו את דמותה של שריל בראדשו) ומספר על הפרק בתוכנית "משחקי הדייטים" בו אלקלה השתתף. בישראל, שם הסרט שונה ל-"רווק מספר 3" בהתאם למספרו של אלקלה בתוכנית.
Australian Encyclopaedia

| --- | --- |

הכרך הראשון של המהדורה הראשונה
 מידע כללי
 מאת:  ארתור חוזה, אלכסנדר יו צ'ישולם, ריצ'רד אפלטון 
 שפת המקור:  אנגלית 
 סוגה:  אנציקלופדיה 
 הוצאה
 תאריך הוצאה:  1925 
 מהדורות נוספות
 תאריך מהדורה ראשונה:  1925
 מספר כרכים:  47 (ב-6 מהדורות)
 
Australian Encyclopaedia (בעברית: האנציקלופדיה האוסטרלית) היא אנציקלופדיה, שמתמקדת באוסטרליה בכל ההיבטים, בעיקר בהיבטי ההיסטוריה, הביוגרפיות, הגאולוגיה, החי והצומח. האינצקלופדיה פורסמה לראשונה על ידי אנגוס ורוברטסון (אנ') בשני כרכים, כל אחד מהם ב-1925 וב-1926. המהדורה האחרונה של האנציקלופדיה, השישית, יצאה בשמונה כרכים שיצאו לאור ב-1996.
היסטוריה

כתיבת האנציקלופדיה התחילה ב-1912, ככתיבת תיעוד היסטורי וביוגרפי בניהולו של הספרן העירוני מסידני, צ'ארלס ה. ברטי. כאשר פרצה מלחמת העולם הראשונה ב-1914, הוא עצר זמנית את התקדמותה כתיבת האנציקלופדיה.
ב-1917, התחדשה העבודה והוחלט שהספר צריך לכלול גם נושאים מדעיים. הרברט ג'יי. קרטר, לימים נשיא אגודת לינין של ניו סאות' ויילס (אנ'), גייס מדענים אוסטרלים נוספים לעזור לכתוב את האנציקלופדיה. תרומותיהם היו, במקרים רבים, הסיכומים הראשונים של הידע המדעי שפורסמו בעבודות עיון כללית באוסטרליה. ב-1920, שוחרר קפטן ארתור חוזה (אנ') מהצי המלכותי האוסטרלי, ונהיה העורך הכללי של אנצקלופדיה. הוא מצא כי מאחר שחלף זמן משמעותי מאז תחילת הפרויקט, ומקורות מידע חדשים יותר היו זמינים, היה צריך לכתוב מחדש חלק ניכר מהמידע ההיסטורי והביוגרפי.
הסופר והעיתונאי האוסטרלי, אלכסנדר יו צ'ישולם (אנ') היה העורך הראשי של המהדורה השנייה של האנצקלופדיה, שפורסמה ב-1958. הוא ספג בביקורת חיובית על ידי עיתונים שונים ברחבי המדינה.
המהדורה השלישית נערכה על ידי ברוס פראט.
המשורר האוסטרלי, ריצ'רד אפלטון (אנ'), נהיה העורך ראשי של האנצקלופדיה ב-1977, והוא פיקח על כתית המהדורות הרביעית והחמישית.
מהדורות

מהדורה ראשונה, 1925–1926, שני כרכים
מהדורה שנייה, 1958, עשרה כרכים (מספר הדפסות מחודשות)
מהדורה שלישית, 1977, שישה כרכים
מהדורה רביעית, 1983, שנים עשר כרכים
מהדורה חמישית, 1988, תשעה כרכים
מהדורה שישית, 1996, שמונה כרכים
המהדורות הראשונה והשנייה פורסמו על ידי אנגוס ורוברטסון (אנ'). המהדורות השלישית והרביעית פורסמו על ידי אגודת גרולייר האוסטרלית. המהדורות החמישית והשישית פורסמו על ידי Australian Geographic (אנ').
הערות שוליים

1 2 3  Beale, Edgar (בספטמבר 1979). "The Australian Encyclopaedia: A Brief History". Illawarra Historical Society Bulletin: 50. {{cite journal}}:  (עזרה)
↑  McGregor, Russell (Winter 2017). "Encyclopaedia for a Nation" (PDF). SL Magazine. 10 (2): 16–19.
Annals of Mathematics

| --- | --- |

כריכת כתב-העת
 סוגה:  כתב עת מדעי
 פורמט:  מהדורה מודפסת, מקוון
 מו"ל:  אוניברסיטת פרינסטון, המכון למחקר מתקדם
 עורך ראשי:  ניקולס כץ, סרג'יו קליינרמן, פרננדו מרקס, אסף נאור, זולטן סאבו, ופיטר סרנק
 תאריכי הופעה:  1874–הווה (כ־151 שנים)
 שפה:  אנגלית
 מערכת:  פרינסטון 
 מדינה:  ארצות הברית 
 ISSN:  0003-486X
 אתר כתב-העתJSTOR
 
Annals of Mathematics (הנקרא בקיצור Ann. Math או Ann. of Math) הוא כתב עת מתמטי המוצא לאור על ידי אוניברסיטת פרינסטון והמכון למחקר מתקדם. ב-2009 דורג ראשון בעולם מבין 255 כתבי עת מתמטיים מבחינת גורם השפעה.
היסטוריה

כתב העת שהחל כ-The Analyst ב-1874, הוקם ונערך על ידי יואל הנדריקס. הוא נועד להיות אמצעי להצגה וניתוח של כל שאלה ועניין מתמטי ובעיקר "להביא את כל התגליות החדשות והמעניינות באסטרונומיה תאורטית ומעשית, פילוסופיה מכניסטית, והנדסה". הוא יצא לאור בדה מוין, איווה, ופורסם במשך תקופה עד שנסגר לאחר עשר שנים. כתב העת המשיך ממרס 1884 בשמו הנוכחי Annals of Mathematics. הגלגול החדש של כתב העת היה בעריכתו של אורמונד סטון (אוניברסיטת וירג'יניה). לאחר מכן בשנת 1899 עבר לאוניברסיטת הרווארד לפני שהגיע לבית הנוכחי שלו באוניברסיטת פרינסטון ב-1911.
התקופה המשמעותית של כתב העת הגיעה בין השנים 1928–1958 בעריכתו של סולומון ליפשיץ. במהלך תקופה זו, כתב העת הפך יותר ויותר לגורם ידוע ומכובד, שמציב לעצמו סטנדרטים גבוהים. במידה מסוימת באופן עקיף ליפשיץ השפיע על ההתפתחות של המתמטיקה בארצות הברית.
אוניברסיטת פרינסטון המשיכה לפרסם את כתב העת לבדה עד 1933, כאשר המכון למחקר מתקדם הצטרף למערכת. מ-1998 החל כתב העת להיות זמין במהדורה אלקטרונית, לצד המהדורה המודפסת הרגילה שלו. המהדורה האלקטרונית הייתה זמינה ללא תשלום, עד שנת 2008. המהדורות שיצאו לפני שנת 2003 הועברו לארכיון JSTOR שאינו חופשי, ומאמרים אינם זמינים באופן חופשי, עד 5 שנים לאחר פרסומם.
עורכים

העורכים הנוכחיים הם ניקולס כץ, סרג'יו קליינרמן, פרננדו מרקס, אסף נאור וזולטן סאבו (מאוניברסיטת פרינסטון) ופיטר סרנק (מהמכון למחקר מתקדם ומאוניברסיטת פרינסטון).
השפעה

ב-2009 כתב העת Journal Citation Reports, דירג את Annals of Mathematics ראשון מבחינת גורם השפעה מבין 255 כתבי עת בקטגוריה "מתמטיקה". מקדם ההשפעה של כתב העת בשנים 2015–2020 נע בין 3 ל-5, מקדם שנחשב לגבוה במיוחד עבור כתבי עת מתמטיים.
הערות שוליים

↑  Trusted publisher-independent citation database, Web of Science Group (באנגלית אמריקאית)
↑  Mathematical Journals: An Annotated Guide, Scarecrow Press, 1992. (באנגלית)
↑
↑  Solomon Lefschetz - Biography, Maths History (באנגלית)
↑  Trusted publisher-independent citation database, Web of Science Group (באנגלית אמריקאית)
אאוקה (סיפור בציורים)

אָאוּקָה (בקטלאנית: auca) היא סגנון של סיפור מחורז בציורים בארצות הקטלאניות. להבדיל מקומיקס, שיכול להיות בכל אורך ושדמויותיו מדברות בדרך כלל אל בועות, לאאוקה יש מבנה קבוע וקשיח למדי: הציורים בה בגודל אחיד, מספרם חייב להתחלק ב־4 (לרוב 48 או 24), ומתחת לכל ציור יש שתי שורות מחורזות של טקסט, המכונות רוֹדוֹלִי (rodolí), כאשר כל השורות מצטרפות לסיפור רציף ושלם על דף אחד.
תחילה האאוקה הייתה משחק הימורים קטלאני בקלפים. משערים כי הקלפים שימשו גם לכישוף, משום שהופיעו בהם דמויות של שמש, ירח, כוכבים – וגם של אווז, שעל שמו המשחק נקרא. האאוקה הישנה ביותר שנשמרה נוצרה ב־1670 בעיירה מויה (Moià) על ידי פרה אבדל (Pere Abadal). המשחק נאסר על ידי השלטונות במאות ה־17 וה־18. במאה ה־18 החלו להופיע אאוקות עם ציורים שונים ומטרתם כבר לא הייתה משחק אלא סיפור. הנושאים הראשונים של סיפורי האאוקות היו אמנויות, מקצועות, משחקי ילדים ובעלי חיים.
במאה ה־19 הגיעה אמנות האאוקה לשיא התפתחותה, ויצירתן הפכה לתחום משל עצמו בהוצאה לאור בקטלוניה. החלו להיווצר אאוקות בנושאים מגוונים יותר, ביניהם היסטוריה, סיפורי חיים של אישים ומשלי מוסר. בתקופה זו גם התקבע מבנה הטקסט של האאוקה – עד אז הוא נכתב לעיתים בפרוזה, ובתקופה זו כמעט כל האאוקות הפכו בהדרגה למחורזות. בין היוצרים הבולטים של האאוקה היו ז'וזפ פיפרר (Josep Piferrer) ואיגנזי אסטיביל (Ignasi Estivill) מברצלונה ואגוסטי לבורדה (Agustí Laborda) ואילדפונס מומפיה (Ildefons Mompié) מוולנסיה. האאוקה שימשה השראה למחזה המודרניסטי המצליח האאוקה של מר אסטבה (L'auca del senyor Esteve) מאת הצייר והסופר סנטיאגו רוסיניול.
לקראת סוף המאה ה־19 החלה האאוקה לדעוך. יצירה של אאוקות חדשות התמעטה, ורבות מהן חזרו על מוטיבים ישנים. עם זאת, האאוקות פרצו את גבולות הארצות הקטלאניות והובאו גם לקסטיליה. אאוקות עם כיתוב בספרדית שנוצרו על ידי אמנים קטלאנים הובאו למדריד על ידי ז'וזפ מארס (Josep Marés) וזכו שם להצלחה. כמו כן נוצרו מספר אאוקות קסטיליות בנושא חגים קתוליים בשם הכולל "הללויה".
האאוקה כסגנון ממשיכה להתקיים כאחת מצורות הביטוי העממיות האופייניות בארצות הקטלאניות, ואאוקות חדשות נוצרות בסגנונות ציור מודרניים.
האאוקה, שכותרה El Triomf I el Rodoli de la Gala I en Dali (הניצחון וצמדי החרוזים של גאלה ודאלי), צוירה על ידי סלבדור דאלי ב־1961 בזמן קצר. ציוריו של דאלי נעשו בדיו הודי על גיליון נייר אחד, ולדברי המשורר קרלס פאז'ס דה קלימנט, כל היצירה הושלמה בלילה אחד. העבודה מורכבת מ־43 זוגות של ציורים וחרוזים. כאשר בהיקף הגיליון יש שלושה ציורים ללא חרוז. העבודה היא סיכום של המיתוס של דאלי, כולל אובססיות ידועות שלו לאנשים קטנים. הנושאים העיקריים בעבודה כוללים שעון נוזל ברבורים, איילים, כתר ועוד.
דוגמאות להתפתחות של האאוקה

אאוקה של השמש והירח, פרה אבדל, 1676
"עולם הפוך", אאוקה הומוריסטית עם כיתוב בספרדית מבית הדפוס של ז'וזפ מארס. בתמונות מוצגות תמונות שבהן התהפכו היוצרות: כבשים רועים בני אדם, מפקד מצדיע לחיילים, עני נותן צדקה לעשיר וכו'.
"האאוקה של מונטסראט", 1923. אאוקה מודרנית עם חרוזים.
הערות שוליים

↑  auca – אווז בלהגים צפון מערביים של הקטלאנית; בקטלאנית תקנית מודרנית נכתב oca.
בריאן ג'יי סמית'

| --- | --- |

 לידה:  12 באוקטובר 1981 (בן 43) דאלאס, טקסס, ארצות הברית
 שם במה:  Brian Smith 
 שם לידה:  בריאן ג'ייקוב סמית'
 מדינה:  ארצות הברית
 תקופת הפעילות:  מ-2004
 מקום לימודים:  בית הספר ג'וליארד 
 פרופיל ב-IMDb
 
בריאן ג'ייקוב סמית' (באנגלית: Brian Jacob Smith; נולד ב-12 באוקטובר 1981) הוא שחקן תיאטרון, קולנוע וטלוויזיה אמריקאי, שידוע בעיקר בשל תפקידו כמת'יו סקוט בסדרה "סטארגייט יוניברס" וכוויל גורסקי בסדרה "סנס8". הוא מועמד פרס טוני לשחקן הטוב ביותר לשנת 2014 על תפקידו במחזה "ביבר הזכוכית".
ביוגרפיה

סמית נולד בעיר הפרוורית אלן (אנ'), טקסס. הוא השתתף בתוכנית התיאטרון הקהילתי "Quad C" ובקולג' מחוז קולין בפלאנו, טקסס. לאחר התמחות בת שנה במכללת סטפנס בקולומביה, מיזורי, עבר סמית' לעיר ניו יורק כדי ללמוד בבית הספר ג'וליארד שם סיים תואר ראשון (מחזור 36 : 2003–2007).
קריירה

בזמן שנרשם למכללת מחוז קולין, סמית' עבד כטכנאי בתיאטרון. מאוחר יותר לוהק לתפקיד אלכס במחזה התפוז המכני בהפקה של תיאטרון "Quad C". הוא זכה לביקורות חיוביות על משחקו. בשנת 2005, הוא גילם את טריי, גבר המתמודד עם חוסר סובלנות מבנו של מטיף פונדמנטליסטי, בסרט הקולנוע "פשע שנאה", סרט עצמאי שהוצג בפסטיבלי קולנוע להט"בים ברחבי ארצות הברית.
עם סיום לימודיו בג'וליארד שקל סמית לזמן קצר להתגייס לצבא האמריקאי בשל נסיגה בקריירה.
בסופו של דבר קיבל סמית' תפקידי משחק בשני סרטים עצמאיים נוספים, "רד הוק" "ו"בני המלחמה". בשנת 2008 הופיע בברודוויי במחזה "שובי שבא הקטנה". סמית' לוהק לתפקיד סגן מתיו סקוט, תפקיד ראשי בסדרת הטלוויזיה "סטארגייט יוניברס", עד לביטולה בשנת 2010.
בשנת 2011, שיחק בסדרה אחת שיודעת וכיכב בסרט "Red Faction: Origins". באפריל 2012 גילם את אנדריי במחזה "The Columnist" בברודוויי. הפרויקטים הבאים שלו כללו את מיני סדרת"Coma" של המפיק טוני סקוט והופעה בסדרה "מחסן סודי 13".
מספטמבר 2013 עד פברואר 2014, הוא שיחק בהפקה בברודוויי של המחזה "ביבר הזכוכית" של טנסי ויליאמס בתיאטרון בות'. תפקיד זה זיכה אותו במועמדות לפרס טוני בקטגוריית השחקן הטוב ביותר בהצגה לשנת 2014. בשנת 2015, הוא הופיע בפרק הפיילוט של הסדרה "קוונטיקו" כאחד המגויסים החדשים של ה-FBI.
סמית' שיחק בתפקיד ראשי בסדרה המקורית של נטפליקס, "סנס8" בין השנים 2015–2018 הוא גילם את דמותו של וויל גורסקי. לאחר מכן שיחק בתפקיד ראשי בסדרה "Treadstone",
בנובמבר 2021, סמית' לוהק לאחת הדמויות הראשיות במיני-סדרה של FX on Hulu; "‏Class of '09", בה יככב לצדה של קייט מארה בתור סוכן FBI.
חיים אישיים

ב-7 בנובמבר 2019, סמית' יצא מהארון בראיון למגזין Attitude.
פילמוגרפיה > קולנוע

| שנה | סרט | תפקיד | הערות |
| --- | --- | --- | --- |
| 2005 | Hate Crime | טריי מקוי |  |
| 2009 | The War Boys | ג'ורג' |  |
| 2009 | Red Hook | צ'אפי |  |
| 2016 | The Passing Season | סם אלדן |  |
| 2018 | 22 Chaser | בן דנקרט |  |
| 2021 | מטריקס: התחייה | ברג |  |
| TBA | Treatment |  |  |
פילמוגרפיה > טלוויזיה

| שנה | סדרה | תפקיד | הערות |
| --- | --- | --- | --- |
| 2004 | סטארגייט אטלנטיס | חייל | פרק: "the Storm" |
| 2009 | חוק וסדר | דרק שרמן | פרק: "Crimebusters" |
| 2009–2011 | סטארגייט יוניברס | מתיו סקוט | תפקיד ראשי (2 עונות); 40 פרקים |
| 2010 | פוארו | הקטור מקווין | פרק: "רצח באוריינט אקספרס" |
| 2011 | אחת שיודעת | מקס הארדינג | 6 פרקים |
| 2011 | Red Faction: Origins | ג'ייק מייסון | סרט טלוויזיה |
| 2012 | מחסן סודי 13 | ג'סי אשטון | פרק: "Personal Effects" |
| 2012 | קומה | פול קרפין | מיני-סדרה |
| 2012 | האישה הטובה | ריקי ווטרס | פרק: "The Art of War" |
| 2012 | מבוקש | שיין קולמן | פרק: "Box Shadow" |
| 2013 | שוטרים בדם | רוברט קרטר | פרק: "Devil's Breath" |
| 2013 | התנגדות | גורדון מקינטלוק | 2 פרקים |
| 2013 | בלתי נשכח | ג'ון קרטיס | פרק: "Past Tense" |
| 2015–2018 | סנס8 | וויל גורסקי | תפקיד ראשי (2 עונות); 24 פרקים |
| 2015 | קוונטיקו | אריק פקר | פרק: "Run" |
| 2019 | טרדסטון | דאג מק'קנה | תפקיד ראשי; 10 פרקים |
| 2019 | עולם בלהבות | ובסטר אוק'ונר | תפקיד ראשי; 6 פרקים |
| 2023 | Essex County | קן | מיני-סדרה |
| 2023 | Class of '09 | דניאל לאניקס | מיני-סדרה |